google/wiki40b huggingface dataset:
Frankrikes riksvåpen

Den franske republikkens symboler

Ved den franske revolusjon ble heraldiske våpen ansett for å tilhøre aristokratiet og kongedømmet. Republikanske symboler som ble mye brukt, var enten hentet fra antikken og særlig Romerriket, eller fra nasjonal mytologi. De viktigste har vært fasces, den frygiske lue (frihetsluen eller jakobinerluen), Marianne eller den kvinnelige personifikasjon av republikken, og den galliske hane. 
Mange av elementene som inngår i republikkens nåværende offisielle emblem har vært brukt som symboler for tidligere franske republikker, og fasces ble innført i det offisielle segl under Den andre franske republikk, som i hovedtrekkene fremdeles er i bruk. De samme symbolene inngikk også i emblemer som ble brukt av Den tredje franske republikk. I vinduer og på balkonger på offentlige bygninger er det blitt vanlig å montere flagg med en oppsats av flaggets tre farger rødt, hvitt og blått, og med bokstavene «RF» for Den franske republikken. 
I september 1999 innførte den franske regjering som offisiell logo en sammenstilling av republikkens motto, flaggfargene og «Marianne».
Gammelfransk

Gammelfransk er en betegnelse for et historisk fransk språk og på den periode i det franske språkets utvikling i tiden rundt år 800 til år 1300. 
Gammelfransk er karakterisert av en stor rikdom når det gjelder lyd- og formlære. Til det mer kompliserte i forhold til moderne fransk hører tokasusbøyningen av substantiv, adjektiv og pronomen foruten parallelle bøyningsmønster for verb. Til gjengjeld er ordstillingen fri og setningsbygningen parataktisk: setningene består hovedsakelig av hovedsatser. Når det gjelder vokabularet, eksisterte det et stort antall synonymer.
Det eksisterte et stort antall regionale forskjeller, eksempelvis skilte gammelnormannisk seg ut med andre språklige påvirkninger, blant annet fra norrønt, som følge av en ikke ubetydelig mengde skandinaver som slo seg ned i Normandie. Gammelfransk, hovedsakelig dialekten fra et større område kulturelt sentrert rundt Paris, var kjent som langue d'oïl i samtiden for å skille det fra et beslekta språk kalt for langue d'oc, det vil si provençalsk, som ble snakket i sørlige Frankrike. Dette var et separat språk, og er nærmere beslekta med norditalienske dialekter, og katalansk, enn med langue d'oïl. Selv om både langue d'oïl og langue d'oc begge er direkte utvikla fra latin har ulikhetene mellom de to å gjøre med historiske forhold, og språklig påvirkning fra germanske stammer som frankerne påvirket bl. a. den direkte forfaderen til langue d'oïl,  en av vulgærlatinske dialekter, på 400- og 500-tallet. Terminologien langue d'oïl og langue d'oc stammer fra Dante Alighieri, som også var en tidlig språkforsker, og det definerende siste ordet i betegnelsene, hvv. oïl og oc er ordene for ja på de respektive språkene. Oïl reflekteres i moderne fransk oui, mens langue d'oc er nær ved å være utrydningstrua, under press fra standardfransk, som er svært dominerende i dagens Frankrike.
I perioden ble det forfattet flere kjente verk som helteeposet Rolandskvadet (Chanson de Roland), den komiske fabelen Aucassin et Nicolette, romanen om reven (Renard), og ikke minst Chrétien de Troyes verk (Conte du Graal, Cligès). Mange av disse kjente franske verkene, som ofte var skrevet i verseform, ble faktisk oversatt til norrønt i Håkon Håkonssons regjeringstid, antakelig som en del av hans program for å gjøre Norge til en moderne europeisk føydalstat. Dette var en viktig del av fødselen til litteraturen skrevet på norrønt språk, i motsetning til det lærde latin, og gammelfransk språk og kultur spilte slik en ikke helt ubetydelig rolle ved Håkon Håkonssons hoff i 1200-tallets Norge.
TVRomerike

TVRomerike var en lokal-TV stasjon på Romerike. Kanalen startet med prøvesendinger fra Industriveien på Skedsmokorset i 1996. Kanalen var en del av Mediehuset Romerike (som også gir ut bl.a. Romerikes Blad og Indre Akershus Blad), som eies av A-pressen. Kanalen fikk lenge stor oppmerksomhet som følge av at den de fleste år gikk med overskudd. Imidlertid endre dette seg, og etter at kanalen siden 2007 hadde gått med underskudd ble det i begynnelsen av desember 2009 besluttet å legge ned kanalen i slutten av samme måned, 31. desember 2009.
Norsk Personalhistorisk Tidsskrift

Norsk Personalhistorisk Tidsskrift (forkortet NPT) (egentlig Norsk tidsskrift for genealogi, personalhistorie, biografi og literærhistorie) var et norsk vitenskapelig tidsskrift for genealogi, personalhistorie, biografi og litteraturhistorie, som ble utgitt i tre bind i perioden 1906–1926, datert 1910, 1920 og 1926 (det første heftet i 1910-bindet ble utgitt i 1906). De to første bindene ble redigert av Erik Andreas Thomle og S.H. Finne-Grønn, mens det tredje bindet ble utgitt av Finne-Grønn og Christopher Morgenstierne Munthe. Tidsskriftet hadde en forløper i Personalhistorisk Tidsskrift, utgitt i København fra 1880 av Samfundet for Dansk-Norsk Genealogi og Personalhistorie, som inneholdt både dansk og norsk genealogi og personalhistorie.
Freskomaleri

Freskomaleri eller freske (fra al fresco, italiensk for «på det friske», om veggmaleri: på våt mur, det motsatte al secco, på tørr mur) er veggmaleri på nypusset, ennå fuktig murpuss, men benyttes tidvis om alle veggmalerier i all minnelighet. Denne typen maleri utføres vanligvis på våt kalkvegg med jordfarger eller mineralske farger. Fargepigmentene blander seg med vann og blir kjemisk bundet til kalken. Veggen grunnes først med et første lag som blir dekket med et lag av kalk. På dette lages det en skisse i kull og rødbrun kalkfarge. Det er viktig at det ikke blir lagt på mer kalk enn det en regner med å male på en dag. Freskomaleri har vært brukt i mange av kunsthistoriens epoker.

Eksempler

I bysantinsk kunst foretrakk en fremstillinger i mosaikk, men utover på 1200-tallet ble også freskomaleriet mer brukt. En av grunnene var at det var billigere og at det var mulig å videreutvikle motivene i denne teknikken. Siden dette har fresko vært den foretrukne teknikken innen kirkekunsten.
Freskomalerier var en vanlig malerteknikk i den italienske renessansen på 1500-tallet. Kjente kunstnere som brukte fresko er Rafael og Michelangelo.
Mange freskomalerier fra alle epoker har overlevd til nå. Blandingen av pigment og kalk gir lett blekaktige farger i forhold til det rene pigmentet, men når det først er tørt, vil fargene forbli uendret. ( Enkelte pigmenttyper kan oksidere, men de ble fort erstattet av mer varige). Bilder kan bli ødelagt av fukt som trenger inn fra baksiden av den bemalte veggen, dersom dette foregår ujevnt.
Leonardo da Vinci er kjent for et bilde malt på mur i Milano: «Nattverden». Han foretrakk oljefarger, og dekket muren med en limgrunn før han brukte år på å fullføre bildet. Det er således ikke et ekte freskomaleri. Bildet begynte å flakne allerede i hans levetid, og er forsøksvis restaurert utallige ganger. Det er i dag bare et blekt ekko av hva det en gang var, men besøkes av et stort antall turister årlig.

Bilder

Ved å føre markøren over bildene vises forklaring.
Pedro Pablo Pichardo

Idrettskarrière

Pichardo deltok i junior-VM i friidrett 2012 i Barcelona, der han vant tresteg med 16,79 som beste resultat. Artem Primak og Latario Collie-Minns fulgte på de to neste plassene. 
I februar 2013 brøt han for første gang 17 metersgrensen, da han hoppet 17,16 meter i et stevne i Havanna. Samme sted satte han årsbeste i verden i juni, da han hoppet 17,69 meter, og satte ny personlig rekord. Han deltok i VM i friidrett 2013 i Moskva, der han kom på 2.-plass med 17,68 meter, kun slått av Teddy Tamgho. Etter å ha vunnet et stevne (Lausanne) og vunnet til sammen 5 poeng i Diamond League 2013 endte han på 3.-plass sammenlagt i denne Diamond League-sesongen. 
Han kom også på 3.-plass i VM i friidrett innendørs 2014 i Sopot i Polen. Her fikk han 17,24 som lengste hopp. 
Den 8. mai 2015 i Havanna satte han ny cubansk rekord i tresteg, med 17,94 meter. Han slo med det Yoelbi Quesadas forrige rekord fra 1997 med 9 cm. En uke senere, den 18. mai, i Diamond League-stevnet i Doha hoppet han 18,06 meter, som var det tredje lengste hoppet i historien.
John William Robinson

Biografi

John William Robinson startet sin fotballkarriere i Derby Midland før han gikk til Lincoln City i 1889. I 1891 ble Derby County hans neste klubb, og mens han var i denne klubben fikk han også sin debut på det engelske landslaget. Det skjedde den 20. februar 1897 da England slo Irland 6–0 i Nottingham. 
I august 1897 gikk Robinson til Brighton New Tower, og han var i denne klubben fram til mai 1898 da han signerte for Southampton. Hans mest berømte tid i denne perioden var da han slo seg sammen med en rekke tidligere landslagsspillere og erfarne spillere fra øverste divisjon for å hjelpe Southampton til å dominere The Southern League på begynnelsen av det 20. århundre. Deretter spilte han for Plymouth Argyle, Millwall og Exeter City før han i oktober 1906 skrev under for Green Waves. I 1908 returnerte til Exeter City, mens han i mai 1909 skrev under på en kontrakt med Stoke City. Robinson avsluttet sin fotballkarriere i New York med spill for Rochester.
Robinson ble regnet som en av de beste fotballspillerne i andre halvdel av 1800-tallet. Han spilte også baseball i tillegg til å spille fotball. Sammen med baseball-spilleren Steve Bloomer spilte han for Derby County Baseball Club og hjalp dem med å bli britiske vinnere to ganger i løpet av 1890-årene.
Pokémon Shuffle

Spillmekanikk

I likhet med Pokémon Link: Battle er målet i Pokémon Shuffle å kjempe mot diverse pokémoner ved å matche tre eller flere pokémoner av samme art på bunnen av skjermen. Spilleren gjør dette ved å bytte om plasseringen til én av pokémonene i rutenettet på den nederste delen av skjermen. Spilleren kan ta med seg opptil fire pokémoner, der noen av dem kan gjøre mer skade basert på sin type (for eksempel vil vannbaserte pokémoner gjøre mer skade på ildbaserte pokémoner). Spilleren går til neste bane ved å slå motstanderpokémonen innen et visst antall trekk; etter dette vil spilleren få et antall mynter, og pokémonene hans/hennes vil få erfaringspoeng (XP). Når spilleren slår en motstanderpokémon vil han/hun få sjansen til å fange den; jo færre trekk han/hun har brukt til å slå motstanderen, jo høyere er sannsynligheten for å kunne fange den. Om spilleren ikke klarer å fange motstanderen med sin første pokéball vil han/hun kunne bruke mynter for å kjøpe «Great Balls», som har høyere sjanse for å fange motstanderen, eller han/hun kan velge å prøve banen igjen på et senere tidspunkt.
Spillet har en freemiummodell der spilleren har et antall hjerter; å spille én bane koster ett hjerte (uavhengig av om man klarer banen eller ei), og man får nye hjerter ved å vente en viss tid – man får ett hjerte per 30. minutt, opp til man har fem hjerter. Ekstra hjerter og mynter kan kjøpes med juveler, som igjen opptjenes ved å slå pokémontrenere eller kan kjøpes for virkelige penger via Nintendo eShop.

Utgivelse

Pokémon Shuffle ble kunngjort 14. januar 2015 som et gratisspill til Nintendos 3DS. Spillet ble sluppet som nedlastingsspill på Nintendo eShop 18. februar 2015. I juni 2015 ble mobilversjonen av spillet til Android og iOS kunngjort, som ble utgitt 24. august 2015 i Japan, og i resten av verden 31. august 2015. Spillet har fått flere oppdateringer etter utgivelsen, hvor det har blitt lagt til nye baner med flere pokémoner som kan fanges. Innen slutten av april 2015 hadde spillet blitt lastet ned mer enn 3,5 millioner ganger, noe som ble feiret med en tidsbegrenset mulighet til å fange den legendariske pokémonen Celebi. Per august 2016 hadde spillet blitt lastet ned mer enn 6 millioner ganger på Nintendo 3DS.
Ghayas Zahid

Klubb

Zahid kom fra guttefotball for Klemetsrud Idrettslag til junior- og 2. divisjonsfotball med Vålerenga Fotball som 14-åring.
Etter flere kamper for Vålerengas rekruttlag fikk han sin debut for A-laget høsten 2012 mot ODD Grenland. Han fikk 4 kamper for A-laget denne sesongen, men spilte mest for rekruttlaget, og var ifølge Vålerengas juniortrener Aleksander Olsen helt avgjørende for at laget holdt seg i 2. divisjon i 2012. I 2013 gikk han på utlån til Ullensaker/Kisa, der fikk han 10 kamper.

Landslag

Zahid ble 14. mars 2013 tatt ut på Norges G19-landslag, og spilte to kamper mot Sveits som innbytter. Han fikk videre sin debut for Norges U21-landslag mot Kroatia den 13. november 2014, der han ble byttet inn for Bård Finne etter 60 minutter.
6. juni 2018 fikk han sin første landskamp for Norge mot Panama.
Eric Ball

Eric Walter John Ball (født 31. oktober 1903 i Kingswood, død 1. oktober 1989 i Dorset) var en engelsk komponist og dirigent. Ball var tilknyttet Frelsesarmeen og er nok mest kjent for sine brassbandkomposisjoner. Musikken han skrev er preget av hans oppvekst i brassband-bevegelsen innenfor armeen, og beskrives som melodiøs og velklingende. Hans Journey into Freedom var pliktnummer i forbindelse med europamesterskapet for brassband i 1983.
Ball ble utnevnt til offiser av Order of the British Empire.
Flommen i Pakistan 2010

Flommen i Pakistan i 2010 begynte i juli etter et kraftig monsunregn i Khyber Pakhtunkhwa-provinsen nordvest i Pakistan. Over 1600 mennesker ble bekreftet omkommet, 4,6 millioner skal ha blitt hjemløse og til sammen rundt 20 millioner mennesker skal ha vært direkte berørt. Estimater fra de offisielle redningsarbeiderne sa at dødstallene kunne stige til 3000 ofre. En tredjedel av Pakistan ble berørt av flommen, og en femtedel av pakistansk jord lå under vann.

Flommen

Flommen var et resultat av monsunregn som det var meldt skulle fortsette inn i begynnelsen av august, og som var beskrevet som den verste for sitt område på 80 år. Pakistans meteorologiske institutt sa at 300 mm nedbør falt over en periode på 36 timer, og var mer enn forventet. Manuel Bessler, leder for FNs Sentrale humanitære samordningsenhet, slo fast at 36 distrikter var involvert og at 550 000 mennesker var berørt, selv om senere rapporter økte tallet til rundt én million. Informasjonsministeren i provinsen, Mian Iftikhar Hussain, forklarte at "infrastrukturen i provinsen var allerede ødelagt av terrorisme. Det som var igjen ble tatt av flommen." Han kalte også flommen for "den største ulykken i vår historie". Regjeringen varslet at dødstallene kunne stige, ettersom mange byer og landsbyer ikke kunne nås, og at kommunikasjonen ble brutt. I noen områder var vannhøyden på 5,5 meter, og beboere ble satt på takene mens de ventet på at hjelpen skulle komme. Minst 45 bruer og 3700 hus ble tatt av flommen. Karakoramveien, som forbinder Pakistan og Kina, ble stengt etter at en bru ble ødelagt.
Lipu

Lipu (kinesisk: 荔浦县; pinyin: Lìpǔ Xiàn) er et fylke i den autonome region Guangxi i Folkerepublikken Kina. Det er underlagt byprefekturet Guilin.
I 1999 hadde det en befolkning på 366 097 innbyggere.

Samferdsel

Kinas riksvei 321 løper gjennom området. Den fører fra Guangzhou via blant annet Wenzhou og Guilin til Chengdu, hovedstaden i provinsen Sichuan.
Kinas riksvei 323 løper gjennom området. Den begynner i Ruijin i provinsen Jiangxi og fører gjennom Guangdong og Guangxi og ender opp i Lincang i Yunnan, på grensen mot Burma.
EDB Business Partner

EDB Business Partner ASA var et norsk, børsnotert IT-konsern, med hovedkontor i Oslo. Selskapet ble etablert i 1995 og drev med brukerstøtte, endringstyring og generelt vedlikehold av IT-systemer. Selskapet var majoritetseid av Telenor som eide 51,5 % gjennom selskapet Telenor Business Partner Invest AS.
EDB Business Partner var heleier i selskapene Fellesdata AS (kjøpt 2001), Avenir AS, EDB Telecom AS, Spring Consulting AS, PDS AS og TAG Systems AS. 8. januar 2008 ble det det inngått en avtale med StatoilHydro at selskapet skulle kjøpe IS Partner, som tidligere lå under Hydro under navnet Hydro IS Partner.
Den 7. juni 2010 annonserte EDB Business Partner og ErgoGroup i en felles pressemelding at selskapene hadde blitt enige om en sammenslåing. Det nye selskapet, kalt EDB Ergogroup, ble registrert 14. oktober 2010. Den 17. mars 2012 byttet EDB ErgoGroup navn til EVRY.
Duden

Duden er en ordbok for det tyske språket som første gang ble utgitt 7. juli 1880 av Konrad Duden, som var gymnasrektor i Schleiz i Thüringen. Ordbøkene ble opprinnelig utgitt i Leipzig og senere Mannheim, men flyttet i 2014 til Berlin.

Stavings-Duden

Særlig stor betydning har rettskrivnings-Duden, som den allment kalles på tysk, og fram til den tyske rettskrivningsreformen i 1996 var denne Duden rettesnoren for den offisielle tyske rettskrivning. Etter denne tid ble det mulig for flere forlag å utgi rettskrivninglister som bygger på det som ble vedtatt som en politisk beslutning om en rettskrivningsreform som omfattet Tyskland, Østerrike og den tysktalende delen av Sveits.
Denne sterkt omdebatterte rettskrivningsreformen betydde altså slutten for Dudens monopolstilling. Men fortsatt nyter verket stor autoritet, så stor at også konkurrerende ordbøker reklamerer med «Duden-Empfehlung», dvs. Dudens anbefalinger for rettskrivning hvor en har valgfrihet.
Duden oppdateres fortløpende og tilpasses det tyske språks utvikling. Sammen med en rekke andre ordbøker og lærebøker (ikke bare for språk) som nyter godt av merkevaren kom den ut på forlaget «Dudenverlag Mannheim», fra 2014 i Berlin. I gjennomsnitt kommer en ny Duden ut med fire til fem års mellomrom. For å rettferdiggjøre de hyppige utgivelsene blir det ofte reklamert med at så og så mange nye ord er tatt med, men dette dreier seg til stor del om intet annet enn ord sammensatt av ord som allerede finnes i Duden, noe som strengt tatt ikke er nødvendig siden rettskrivnings-Duden inneholder få orddefinisjoner og de sammensatte ordene ikke bøyes annerledes enn bestanddelene (som på norsk).
Den omfangsrike «Deutsches Universal Wörterbuch», ofte forkortet DUW, tar i tillegg til rettskrivning også opp deklinasjoner, konjugasjoner, sikker etymologi og mange uttrykk for å gi eksempler på ordenes rette anvendelse. Til tross for at den er enspråklig tysk, er den til stor hjelp selv for den som ikke behersker det tyske språket perfekt.
Rørsoppfamilien

Taksonomi

Wu et al. (2014) avdekket sju store klader, hvorav fire nye (Austroboletoideae, Chalciporoideae, Leccinoideae, og Zangioideae). Disse og to til (Boletoideae og Xerocomoideae) er inkludert i oversikten av delgruppene. Den sjuende er mer komplisert og uavklart, men kalles gjerne Porcini og inngår typisk som et sensu stricto tribus i slekten Boletus, som også er den mest tallrike. Porcini gjør imidlertid Boletus til ei polyfyletisk gruppe, så man må påregne endringer.

Biologi

Artene i rørsoppfamilien kjennetegnes ved å ha et svampet lag bestående av fine, loddrette rør på undersiden av hatten. De regnes som relativt trygge å spise for voksne mennesker, selv om mange ikke regnes som spisbare av smaksmessige årsaker. Gallerørsopp (Tylopilus felleus) er et eksempel på en sånn art. Mange regnes imidlertid som delikatesser og tilhører de mest ettertraktede matsoppene i verden. Den ettertraktede steinsoppen (Boletus edulis) er en av disse.
Stay Hungry (film)

Handling

Blake er en rik ung mann fra Birmingham i Alabama som mister sine foreldre i en flyulykke. Han går deretter bare rundt å driver og finner ikke ut hva han skal gjøre med livet sitt. Etterhvert får han kontakt med et kroppsbyggermiljø på et helsestudio han har planer om å kjøpe. Han blir betatt av miljøet og ender med å gå inn som daglig leder. I tillegg forelsker han seg i studioets kvinnelige resepsjonist. Den opprinnelige planen hans var å kjøpe studioet og avvikle det slik at bakmenn i hans forretningskrets skulle kunne bygge et høyreist kontorbygg der.

Om filmen

Mange regner dette som Arnold Schwarzenegger filmdebut. Han hadde allerede medvirket i to andre filmer; Hercules in New York (1970) og The Long Goodbye (1973), men i førstnevnte film tilhørte stemmen en annen og i den andre hadde han ingen replikker overhodet.

Anmelderne

Stay Hungry fikk blandet mottakelse av anmelderne, noe som gjenspeiles i at den har fått såpass som 75 % på Rotten Tomatoes, men bare 2,5 av 4 filmruller på norske Film Max. Både Roger Ebert og Leonard Maltin gav den 3 av 4 stjerner.
Den har fått 2 av 5 stjerner i Den store film- og videoguiden (1987).

Priser

Schwarzenegger ble belønnet med en Golden Globe i kategorien «beste mannlige filmdebut» for sin rolleprestasjon i denne filmen. Manusforfatterne ble nominert til en Writers Guild of America.

Annet

Filmen gikk på norsk kino under originaltittelen, men ble utgitt på video under tittelen Treningshunger. I tillegg ble sendt den sendt på norsk TV på 1990-tallet under tittelen Styrkeprøven, men denne tittelen er ellers lite brukt.
Bern-Alpene

Morfologi

Ryggraden i Bern-Alpene er en 100 km lang fjellkjede som strekker seg fra vest (Dent de Morcles) til øst (Sidelhorn) langs grensen mellom kantonene Bern (nord) og Wallis (sør). Bortsett fra den aller vestligste delen, er denne grensen vannskille mellom Nordsjøen og Middelhavet. Denne ryggraden ligger ikke midt i fjellkjeden, men ligger nær (10-15 km) Rhône-elva i sør. Av den grunn er det stor forskjell mellom landskapet på sørsiden og nordsiden. På sørsiden faller sidedalene bratt ned mot Rhône-dalen, i nord blir fjellene gradvis lavere til de går over i åslandskapet på det sveitsiske platået eller i innsjøene Thun og Brienz i øst.
Vest for Gemmi-skaret består fjellkjeden i hovedsak av noen få og høye topper (slik som Wildhorn), litt over 3000 moh, ofte dekket av isbreer. Fjellkjeden brer seg mye utover i de østlige delene, med fjelltinder på over 4000 meter. Dette er ellers den delen av Alpene som har flest breer, store og små.

Jungfrau-Aletsch-Bietschhorn

Jungfrau-Aletsch-Bietschhorn-området ligger i de østlige delene av Bern-Alpene, i den mest bredekte delen av Alpene. Aletschbreen, de to fjelltoppene Jungfrau og Bietschhorn er spesielle attraksjoner. Området ble i 2001 tatt med på UNESCOs verdensarvliste. I 2007 ble området utvidet og fikk navnet Schweizer Alpen Jungfrau-Aletsch. Etter utvidelsen kom flere store brearmer, som Fiescher-breen og Aarbreen med i Schweizer Alpen Jungfrau-Aletsch.
Knapper

Knapper er et sted i Nord-Odal kommune i Hedmark. Det har tidligere oppfylt SSBs tettstedsdefinisjon, sist i 2009 med 212 innbyggere. Stedet har matbutikk og et bilverksted, samt en velforening som arrangerer av blant annet 17. mai-arrangementer, julemesse og markensdag.
Skyrudsaga ligger på Tannes like ved Knapper.
Karl I av Napoli

Biografi

Karl ervervet i 1246 Provence ved gifte og av sin bror Ludvig den hellige, Anjou og Maine, samt ledsagede denne på korstoget til Egypt i 1248, som sluttet med at begge brødrene ble tatt til fange (1250). På påvarna Urban IVs og Klemens IVs oppfordring angrep han i 1266 hohenstauferrn Manfred av Napoli, som ble beseiret og som falt i slaget ved Benevento den 26. februar, hvorpå Karl erobret hans rike som len av paven. 
Karl fremkalte misnøye ved å pålegge tunge skatter og forfølge det hohenstaufenske parti, som innkalte Manfreds 15-årige brorsønn, Konradin, fra Tyskland. Karl lyktes imidlertid i slaget ved Tagliacozzo å beseire Konradin (23. august 1268), og kort deretter havnet denne i hans vold og ble henrettet. 
Karl, som nå i noen år inntok en mektig stilling i hele Italia, deltok i 1270 i Ludvig IXs korstog til Tunis, hadde sterk innflytelse over hans sønn Filip III av Frankrike og ble kronet i 1277 i Roma til konge av kongedømmet Jerusalem. 
Hans harde styre og franskmennenes overmot fremkalte våren 1282 en folkereisning på Sicilia, kalt den sicilianske vesper, som hindret Karl i å angripe det bysantinske rike og førte til at franskmennene ble fordrevet og ay Peter III av Aragon ble utropt til Sicilias konge. Forgjeves forsøkte Karl å gjenerobre øya.
Den engelske ligacupen

Den engelske ligacupen, offisielt English Football League Cup (EFL Cup, norsk: EFL-cupen), er en engelsk årlig fotballturnering. Turneringen ble startet i 1960 under navnet Football League Cup.
Mens FA-cupen omfatter alle engelske fotballklubber, er turneringen forbeholdt profesjonelle lag i de fire øverste divisjonene. Dette innebærer at bare de 92 lagene i The Football League og Premier League kan delta. Vinneren av turneringen blir kvalifisert for Europaligaen dersom de ikke allerede er kvalifisert for spill i Europa.